Drie in hof ná hul vrou met kitsbankslenter beroofArgieffoto Drie mans tussen 35 en 60 jaar oud het dié week in die landdroshof in Barkly-Wes verskyn nadat hulle ŉ vrou glo met ŉ slap riem gevang het. Lt.kol. Dimakatso Mooi, polisiewoordvoerder, sê die slagoffer het op 25 Mei geld by ŉ kitsbank onttrek toe sy deur twee mans agtervolg is. Mooi sê die slagoffer het gesien hoe een van die mans ŉ groot hoeveelheid geldnote van die grond af optel, waarna hy haar genader en gesê het hulle kan die geld deel aangesien sy gesien het hoe hy die kontant optel. “Die slagoffer het ingestem en die man na ŉ stiller omgewing gevolg,” sê Mooi. “Terwyl hulle die geld verdeel het, het ŉ derde man homself as ŉ polisiebeampte voorgedoen en gedreig om die slagoffer in hegtenis te neem. Die twee het al haar besittings, waaronder haar selfoon, handsak en die geld wat sy pas onttrek het, gesteel.” Die verdagtes het glo in ŉ motor gespring en van die toneel gevlug. Die slagoffer het hierna ŉ polisiebeampte wat patrollie in die omgewing gedoen het van die voorval ingelig, en die beampte het die verdagtes se motor agternagesit. Die verdagtes is ŉ paar kilometer buite Barkly-Wes in hegtenis geneem en die vrou se besittings is aan haar terugbesorg. Mooi sê die drie verdagtes is steeds in polisieaanhouding. Hulle sal op 4 Junie weer in die hof verskyn vir formele borgtogaansoeke. Die polisie sê voorvalle soos dié behoort ŉ waarskuwing aan die publiek te wees om nié sommer vreemdelinge te vertrou nie en waaksaam te wees wanneer jy geld by ŉ kitsbank onttrek.